Merkileg gröf frá víkingaöld fundin við Stiklarstaði
Norskir fornleifafræðingar segja gröf, sem fannst nýlega við Stiklarstaði á Hálogalandi í Norður-Þrændalögum, gefa vísbendingar um að Stiklarstaðir hafi verið mikilvægur valdastaður á víkingatímanum. Í gröfinni fannst m.a. stór steinkista og hugsanlega leifar af skipi.
Að sögn fornleifafræðinganna rennir fundurinn stoðum undir kenningar um að Stiklarstaðir hafi verið dvalarstaður áhrifamanna á víkingaöld en Ólafur konungur digri féll þar í Stiklarstaðabardaga árið 1030. Árlega er sýnt leikrit á staðnum þar sem víkingar berjast hver við annan.
Við rannsókn fornleifafundarins hafa verið notuð fullkomnustu tæki en talið er að um sé að ræða gröf víkingakonungs, að því er segir á vef Aftenposten.
Á svæðinu eru tveir haugar og í öðrum þeirra er stór steinkista en í hinum er talið að séu leifar víkingaskips og skála.
"Þessi fundur staðfestir að Stiklarstaðir voru dvalarstaður valdsmanna þar sem voldugustu konungar og önnur fyrirmenni bjuggu," sagði Lars Stenvik frá Norska tækni- og náttúruvísindaháskólanum í Þrándheimi, NTNU, í viðtali við Adressavisen í Noregi. Stenvik sagði fundinn merkilegan þar sem hann renndi stoðum undir mikilvægi Stiklarstaða í norskri sögu.
Norskir fornleifafræðingar segja gröf, sem fannst nýlega við Stiklarstaði á Hálogalandi í Norður-Þrændalögum, gefa vísbendingar um að Stiklarstaðir hafi verið mikilvægur valdastaður á víkingatímanum.
Í gröfinni fannst m.a. stór steinkista og hugsanlega leifar af skipi.
Rennir fundurinn stoðum undir kenningar um að Stiklarstaðir hafi verið dvalarstaður áhrifamanna á víkingaöld.
Við rannsókn fornleifafundarins hafa verið notuð fullkomnustu tæki en talið er að um sé að ræða gröf víkingakonungs.